CELEX: 32015D1993
Language: bg
Date: 2015-10-22 00:00:00
Title: Решение (EС) 2015/1993 на Съвета от 22 октомври 2015 година за одобряване на сключването от Европейската комисия от името на Европейската общност за атомна енергия на Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово, от друга страна

6.11.2015   
            
            
               BG
            
            
               Официален вестник на Европейския съюз
            
            
               L 290/14
            
         РЕШЕНИЕ (EС) 2015/1993 НА СЪВЕТА
   от 22 октомври 2015 година
   за одобряване на сключването от Европейската комисия от името на Европейската общност за атомна енергия на Споразумението за стабилизиране и асоцииране между Европейския съюз и Европейската общност за атомна енергия, от една страна, и Косово (1), от друга страна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за създаване на Европейската общност за атомна енергия, и по-специално член 101, втора алинея от него,
   като взе предвид препоръката на Европейската комисия,
   като има предвид, че
   
               (1)
            
            
               На 21 юни 2013 г. Съветът упълномощи Европейската комисия да започне преговори с Косово по Споразумение за стабилизиране и асоцииране („Споразумението“). Преговорите приключиха успешно с парафирането на Споразумението на 25 юли 2014 г.
            
         
               (2)
            
            
               Споразумението обхваща също така въпроси от компетентността на Европейската общност за атомна енергия („Общността“).
            
         
               (3)
            
            
               Ето защо Споразумението следва да бъде сключено и от името на Общността, що се отнася до въпросите, попадащи в приложното поле на Договора за Евратом.
            
         
               (4)
            
            
               Подписването и сключването на Споразумението са предмет на отделни процедури, що се отнася до въпросите, попадащи в приложното поле на Договора за Европейския съюз и Договора за функционирането на Европейския съюз.
            
         
               (5)
            
            
               Споразумението не засяга позициите на държавите членки относно статута на Косово, решението за които ще бъде взето в съответствие с техните национални практики и международното право.
            
         
               (6)
            
            
               Освен това изразите, формулировките или определенията, използвани в настоящото решение и в текста на Споразумението, включително използването на необходимото правно основание за сключване на Споразумението, не представляват нито признаване на Косово като независима държава от страна на Общността, нито признаване на Косово като такава от отделните държави членки, които досега не са предприели подобно действие.
            
         
               (7)
            
            
               Поради това сключването на Споразумението от Комисията, действаща от името на Общността, следва да се одобри по отношение на въпросите от компетентността на Общността,
            
         ПРИЕ НАСТОЯЩОТО РЕШЕНИЕ:
   Член 1
   Одобрява се сключването от Комисията от името на Общността на Споразумението за стабилизиране и асоцииране между Европейския съюз и Европейската общност за атомна енергия и Косово (2).
   Член 2
   Настоящото решение не засяга позициите на държавите членки и на Общността относно статута на Косово.
   Член 3
   Настоящото решение влиза в сила в деня на приемането му.
   
      Съставено в Люксембург на 22 октомври 2015 година.
      
         
            За Съвета
         
         
            Председател
         
         F. ETGEN
      
   
   
      (1)  Това название не засяга позициите по отношение на статута и е съобразено с Резолюция 1244/1999 на Съвета за сигурност на ООН и становището на Международния съд относно обявяването на независимост от страна на Косово.
   
      (2)  Текстът на Споразумението е приложен към Решението на Съвета за сключването от името на Съюза на Споразумението.